༄༅༔ ༔རྡོ་རྗེ་ཕུར་པའི་བསྐུལ་བ་བཞུགས་སོ༔ ༔

༄༅༔ ༔ཧཱུྃ་ཧཱུྃ༔ ཡུལ་གྱི་མིང་ནི་ཨོ་རྒྱན་ཡུལ༔ རྡོ་རྗེ་གདན་གྱི་ནུབ་བྱང་མཚམས༔ རིགས་ནི་ཟ་ཧོར་རྒྱལ་པོའི་རིགས༔ དགེ་སློང་མིང་ནི་ཤཱཀྱ་འོད༔
སློབ་དཔོན་པྲ་ཆེན་ཧ་ཏི་རྩལ༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ མཁའ་འགྲོ་རྡོ་རྗེ་ཕག་མོ་སྟེ༔
དབུ་ལ་ཐོར་གཙུག་རྒྱན་གྱིས་བརྒྱན༔ རིན་ཆེན་རྒྱན་ཆ་སི་ལི་ལི༔ གསེར་གྱི་གདུ་བུ་ཁྲ་ལ་ལ༔ སིལ་སྙན་མང་པོ་སི་ལི་ལི༔ རྒྱན་ཆ་མང་པོ་པུ་རུ་རུ༔ རོལ་མོ་མང་པོ་
དི་རི་རི༔ མི་རྐང་གླིང་བུ་ཀྱུ་རུ་རུ༔ གླུ་ལེན་གར་བྱེད་ཁྱུགས་སེ་ཁྱུག༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་

༄༅༔ ༔ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཡུུལ་གྱི་མིང་ནི་རྒྱ་གར་ཡུལ༔ གྲོང་ཁྱེར་མིང་ནི་མ་ག་ཏ༔ དུར་ཁྲོད་མིང་ནི་བསིལ་བའི་ཚལ༔ སློབ་
དཔོན་པདྨ་སམྦྷ་ཝ༔ སློབ་དཔོན་དྷ་ན་སཾ་སྐྲྀ་ཏ༔ སློབ་དཔོན་དྷ་ན་ཨུད་དཔལ་ལ༔ ཡོན་ཏན་སྣ་ཚོགས་དངོས་གྲུབ་བརྙེས༔ རྒྱ་མཚོའི་གླིང་གི་མཁའ་འགྲོ་མ༔ བལ་མོ་
གར་བྱེད་ཁྱུགས་སེ་ཁྱུག༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཡུལ་གྱི་མིང་
ནི་རྒྱ་གར་ཡུལ༔ གྲོང་ཁྱེར་མིང་ནི་ཡངས་པ་ཅན༔ དུར་ཁྲོད་མིང་ནི་སོ་ས་གླིང་༔ སློབ་དཔོན་པདྨ་འབྱུང་གནས་ལ༔ ཉི་མ་འོད་ཟེར་ཞེས་སུ་གྲགས༔ མཁའ་འགྲོའི་

མིང་ནི་བདུད་འདུལ་མ༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཨོ་རྒྱན་ཡུལ་གྱི་བྱང་ཤར་མཚམས༔ དུར་ཁྲོད་
མིང་ནི་དགའ་བའི་ཚལ༔ སློབ་དཔོན་པདྨ་འབྱུང་གནས་ལ༔ པདྨ་རྒྱལ་པོ་ཞེས་སུ་གྲགས༔ མཁའ་འགྲོའི་མིང་ནི་ཞི་བ་འཚོ༔ གར་མཁན་མིང་ནི་འགྱིང་བག་ཅན༔ བལ་མོ་གསེར་གྱི་རྣ་ཆ་ཅན༔ ཕྱག་ན་
མི་རྐང་གླིང་བུ་བསྣམས༔ སྒྲ་བསྒྱུར་མང་པོ་དི་རི་རི༔ གསུར་ཆེན་དུད་པ་དྲི་རེ་ཞིམ༔ བམ་གྱི་ཁོག་པ་བཅད་འཕྲོ་ལྡན༔ རྗེ་བཙུན་པདྨ་ཐོད་ཕྲེང་རྩལ༔ དུར་ཁྲོད་གནས་ནས་སྐུ་བསྐྱོད་ལ༔ སྲིད་པའི་ཕུར་
པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཨོ་རྒྱན་ཡུལ་གྱི་བྱང་ཕྱོགས་ངོས༔ ཕོ་བྲང་རི་བོ་ཏ་ལའི་རྩེར༔ ར་ག་ར་ཏིའི་གནས་
མཆོག་ཉམས་རེ་དགའ༔ གནས་མཆོག་ཉམས་རེ་མི་དགའ་རུ༔ བློ་ལྡན་མཆོག་སྲེད་ཞེས་སུ་གྲགས༔ རྗེ་བཙུན་པདྨ་འབྱུང་གནས་དང་༔ ལྷ་ལྕམ་མནྡ་ར་བ་གཉིས༔ གྲུབ་པ་ཐོབ་པའི་གནས་ཡིན་པས༔
མཁའ་འགྲོ་སྡེ་བཞི་འཁོར་དང་བཅས༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཨོ་རྒྱན་ཡུལ་གྱི་ཤར་ལྷོ་མཚམས༔

༄༅༔ ༔ཟ་ཧོར་ཡུལ་དབུས་ཉམས་རེ་དགའ༔ གནས་མཆོག་ཉམས་དང་མི་དགའ་རུ༔ ཤཱཀྱ་སེངྒེ་ཞེས་སུ་གྲགས༔ རྗེ་བཙུན་པདྨ་འབྱུང་གནས་དང་༔ བུ་མོ་མནྡ་ར་བ་གཉིས༔ གྲུབ་པ་
ཐོབ་པའི་གནས་ཡིན་པས༔ འཁོར་དུ་མཁའ་འགྲོ་སྡེ་བཞིས་བསྐོར༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཡུལ་
གྱི་མིང་ནི་རྒྱ་གར་ཡུལ༔ མ་ག་ཏའི་གནས་མཆོག་ན༔ གནས་མཆོག་དམ་པ་ཉམས་རེ་དགའ༔ གནས་མཆོག་ཉམས་དང་མི་དགའ་རུ༔ སེངྒེ་སྒྲ་སྒྲོག་ཞེས་སུ་གྲགས༔ རྗེ་བཙུན་པདྨ་འབྱུང་གནས་དང་༔
མཁའ་འགྲོ་ལྷ་ལྕམ་ཆེན་མོ་གཉིས༔ གྲུབ་པ་ཐོབ་པའི་གནས་ཡིན་པས༔ མཁའ་འགྲོ་སྡེ་བཞི་འཁོར་དང་བཅས༔ སྲིད་པའི་ཕུར་པ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་
པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ཡུལ་གྱི་མིང་ནི་བོད་ཀྱི་ཡུལ༔ སྟག་ཚང་སེངྒེའི་དབེན་གནས་དེར༔ གནས་མཆོག་དམ་པ་ཉམས་རེ་དགའ༔ གནས་མཆོག་ཉམས་དང་མི་དགའ་རུ༔ རྡོ་རྗེ་གྲོ་
ལོད་རྩལ་ཞེས་གྲགས༔ སློབ་དཔོན་པདྨ་འབྱུང་གནས་དང་༔ རྐྱེན་བཟློག་རྡོ་རྗེ་སྨན་གཅིག་གཉིས༔ གྲུབ་པ་ཐོབ་པའི་གནས་ཡིན་པས༔ མཁའ་འགྲོ་སྡེ་བཞི་འཁོར་དང་བཅས༔ སྲིད་པའི་ཕུར་པ་བདག་

བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་གསོལ༔ སྲིད་པའི་ཕུར་པ་རྟགས་ཕྱུང་ཞིག༔ ཧཱུྃ་ཧཱུྃ༔ ལྷོ་ནུབ་རྔ་ཡབ་གླིང་མཆོག་ནས༔ པདྨ་འོད་ཀྱི་གཞལ་ཡས་ནས༔ གནས་མཆོད་དམ་པ་ཉམས་རེ་
དགའ༔ གནས་མཆོག་ཉམས་དང་མི་དགའ་རུ༔ རྗེ་བཙུན་པདྨ་ཐོད་ཕྲེང་རྩལ༔ མཁའ་འགྲོ་ཡེ་ཤེས་མཚོ་རྒྱལ་གཉིས༔ སྐྱེ་ཤི་མེད་པའི་སྐུ་བརྙེས་ནས༔ སྲིན་པོ་རྣམས་ལ་དམ་ཆོས་སྟོན༔ མཁའ་འགྲོ་
སྡེ་བཞིའི་འཁོར་གྱིས་བསྐོར༔ གིང་ཆེན་སྡེ་བཞི་གཡོག་ཏུ་ཁོལ༔ ལྷ་སྲིན་སྡེ་བརྒྱད་བྲན་དུ་ཁོལ༔ གདོང་དམར་སྲིན་པོ་ཐབས་ཀྱིས་འདུལ༔ དབུ་ལ་རིན་ཆེན་རྒྱན་གྱིས་བརྒྱན༔ རུས་པའི་རྒྱན་དྲུག་ཁྲ་ལ་
ལ༔ སིལ་སྙན་མང་པོ་སི་ལི་ལི༔ རྒྱན་ཆ་མང་པོ་པཱུ་རུ་རུ༔ རོལ་མོ་མང་པོ་དི་རི་རི༔ གླུ་ལེན་གར་བྱེད་ཁྱུགས་སེ་ཁྱུག༔ སྲིད་པའི་ཕུར་བུ་བདག་བསྒྲུབ་ཀྱིས༔ བྱིན་གྱིས་བརླབ་ཕྱིར་གཤེགས་སུ་
གསོལ༔ སྲིད་པའི་ཕུར་བུ་རྟགས་ཕྱུང་ཞིག༔ གནས་མཆོག་འདི་རུ་བྱིན་ཕོབ་ལ༔ སྒྲུབ་མཆོག་བདག་ལ་བྱིན་གྱིས་རློབས༔ བགེགས་དང་ལོག་འདྲེན་བར་ཆད་སོལ༔ མཆོག་དང་ཐུན་མོང་དངོས་གྲུབ་
སྩོལ༔ ཞི་རྒྱས་དབང་དྲག་ཕྲིན་ལས་མཛོད༔ མཚན་བརྒྱད་ཀྱི་བསྟོད་པ་རྫོགས་སོ༔ དགེའོ།། དགེའོ།། དགེའོ།།